એ જ રીતે એ જ્યારે રિક્ષામાં બેસે છે ત્યારે પણ એવો જ અસ્વસ્થ થઈ જાય છે. (રિક્ષા લેવા માટે કોઈને મોકલે છે તો ખાસ સૂચના આપે છેઃ સી.એન.જી. રિક્ષા અને વૃદ્ધ રિક્ષાડ્રાઇવર હોય તે ખાસ જોજો. અને પછી ઉમેરે છેઃ વૃદ્ધને મરવાની ઉતાવળ નથી હોતી!) રિક્ષાવાળાને કહે છે કે ‘ભાઈ રૂપિયો વધારે લેજે, પણ મારે જ્યાં પહોંચવું છે ત્યાં જ પહોંચું એટલા માટે ધીમેથી ચલાવજે. કોઈ મિત્ર સાથે હોય તો ગમ્મતમાં એમ પણ કહે છે ‘ગુજરાતમાં હાસ્યલેખકો બહુ ઓછા છે એ પરિસ્થિતિમાં એ શ્રેષ્ઠ હાસ્યલેખક વહેલો મરી જાય તે ગુજરાતી ભાષાને પોસાય નહિ. જો આવી મજા તો એ રિક્ષા ચાલુ થાય તે પહેલાં જ કરી શકે છે. એક વાર રિક્ષા દોડતી થાય તે પછી તો વિશ્વયુદ્ધ ફાટી નીકળવાનું જોખમ હોય તે વેળા યુનોના મહામંત્રીનો ચહેરા જેવો ગંભીર હોય તેવો ગંભીર ચહેરો વિનોદનો થઈ જાય છે. પોતાની ઇચ્છા પ્રમાણેની ગતિથી વાહન ચલાવી શકાય એટલા માટે જ એ સ્કૂટર રાખે છે. અમદાવાદમાં જો સૌથી વધુ ધીમું સ્કૂટર ચલાવનારને દર વર્ષે ઇનામ અપાતું હોય તો વિનોદ જ્યાં સુધી અમદાવાદમાં રહે ત્યાં સુધી એ ઇનામ બીજા કોઈને મળી શકે નહીં.